IARSCRÍBHINN XVIII - An úsáid a bhaintear as teicnící um maolú riosca creidmheasa a nochtadh

**Tábla EU CRC – Ceanglais cháilíochtúla maidir le nochtadh a bhaineann le teicnící CRM. Tábla solúbtha**

Nochtfaidh institiúidí an fhaisnéis dá dtagraítear i bpointí (a) go (e) d’Airteagal 453 de Rialachán (AE) 575/2013[[1]](#footnote-1) (‘CRR’) trí na treoracha a leanúint a thugtar thíos san Iarscríbhinn seo chun tábla EU CRC a léirítear in Iarscríbhinn XVII a ghabhann le réitigh TF ÚBE a chomhlánú.

|  |  |
| --- | --- |
| **Ró**  **Uimhir thagartha** | **Tagairt dlí agus treoracha** |
| **Míniú** |

|  |  |  |
| --- | --- | --- |
| (a) | Pointe (a) d’Airteagal 453 de CRR | Nuair a bheidh faisnéis faoina mbeartais ghlanluachála agus úsáid na glanluachála á nochtadh ag institiúidí i gcomhréir le pointe (a) d’Airteagal 453 de CRR, tabharfaidh siad tuairisc shoiléir ar bheartais agus ar phróisis CRM a bhaineann le comhaontuithe glanluachála agus máistir-chomhaontuithe glanluachála laistigh den chlár comhardaithe agus lasmuigh den chlár comhardaithe. Léireoidh siad freisin a mhéid a úsáideadh comhaontuithe glanluachála agus máistir-chomhaontuithe glanluachála laistigh den chlár comhardaithe agus lasmuigh den chlár comhardaithe agus an tábhacht a bhaineann leo maidir le bainistiú riosca creidmheasa. D’fhéadfadh institiúidí sonraí a lua go háirithe maidir leis na teicnící atá in úsáid chomh maith leis na suíomhanna a chumhdaítear le comhaontuithe glanluachála laistigh den chlár comhardaithe agus leis na hionstraimí airgeadais a áirítear sna máistir-chomhaontuithe glanluachála. Thairis sin, d’fhéadfaí tuairisc a thabhairt freisin ar na coinníollacha is gá chun éifeachtacht na dteicnící sin agus na rialuithe atá i bhfeidhm le haghaidh riosca dlíthiúil a áirithiú. |
| (b) | Pointe (b) d’Airteagal 453  CRR | Mar chuid dá nochtaí maidir le príomhghnéithe a mbeartas agus a bpróiseas chun comhthaobhacht incháilithe a luacháil agus bainistiú a dhéanamh uirthi i gcomhréir le pointe (b) d’Airteagal 453 de CRR, nochtfaidh institiúidí an méid seo a leanas:  - an bonn le measúnú agus meastóireacht a dhéanamh ar an gcomhthaobhacht atá curtha i ngeall lena n‑áirítear measúnú ar dheimhneacht dhlíthiúil maidir le teicnící CRM;  - cineál na luachála (margadhluach, luach iasachta morgáiste, cineálacha eile luachanna);  - a mhéid a laghdaítear luach ríofa na comhthaobhachta le caolchorrlach;  - an próiseas, an mhinicíocht agus na modhanna atá i bhfeidhm chun faireachán a dhéanamh ar luach comhthaobhachta morgáiste agus ar chomhthaobhachta fisiceacha eile.  Ina theannta sin, d’fhéadfadh institiúidí a nochtadh freisin an bhfuil córas de theorainneacha maidir le neamhchosaintí ar chreidmheas i bhfeidhm agus an tionchar a bheidh ag comhthaobhacht a nglactar léi ar chainníochtú na dteorainneacha sin. |
| (c) | Pointe (c) d’Airteagal 453 de CRR | Agus tuairisc á tabhairt ag institiúidí ar an gcomhthaobhacht a glacadh i gcomhréir le pointe (c) d’Airteagal 453 de CRR, cuirfidh siad tuairisc mhionsonraithe ar fáil ar na príomhchineálacha comhthaobhachta a nglactar leo chun riosca creidmheasa a mhaolú, de réir chineál na neamhchosanta. |
| (d) | Pointe (d) d’Airteagal 453 de CRR | Maidir leis an tuairisc ar na príomhchineálacha ráthóirí agus contrapháirtithe i ndíorthaigh chreidmheasa agus a n‑acmhainneacht creidmheasa atá le nochtadh i gcomhréir le pointe (d) d’Airteagal 453 de CRR, is éard a chumhdófar leis díorthaigh chreidmheasa a úsáidtear chun ceanglais chaipitil a laghdú, cé is moite díobh sin a úsáidtear mar chuid de struchtúir urrúsúcháin shintéiseacha. D’fhéadfadh institiúidí tuairisc a chur san áireamh freisin ar na modhanna a úsáidtear chun éifeachtaí na ráthaíochtaí nó na ndíorthach creidmheasa a aithint arna gcur ar fáil ag na príomhchineálacha ráthóirí agus contrapháirtithe. |
| (e) | Pointe (e) d’Airteagal 453 de CRR | Agus faisnéis faoi chomhchruinnithe riosca margaidh nó creidmheasa laistigh de CRM á nochtadh i gcomhréir le pointe (e) d’Airteagal 453 de CRR, cuirfidh institiúidí anailís ar fáil ar aon chomhchruinniú a thagann chun cinn mar gheall ar bhearta CRM agus a d’fhéadfadh cosc a chur ar éifeachtacht ionstraimí CRM. I measc na gcomhchruinnithe i raon feidhme na nochtaí sin d’fhéadfaí comhchruinnithe de réir an chineáil ionstraime a úsáidtear mar chomhthaobhacht, eintiteas (comhchruinniú de réir chineál ráthóirí agus soláthraithe díorthach creidmheasa), earnáil, limistéar geografach, airgeadra, rátáil nó tosca eile a d’fhéadfadh tionchar a imirt ar luach na cosanta, agus ar an gcaoi sin an chosaint sin a laghdú. |

**Teimpléad EU CR3 – forbhreathnú ar theicnící CRM: Úsáid teicnící um maolú riosca creidmheasa a nochtadh. Teimpléad seasta.**

Nochtfaidh institiúid an fhaisnéis dá dtagraítear i bpointe (f) d’Airteagal 453 CRR trí na treoracha a thugtar thíos san Iarscríbhinn seo a leanúint chun teimpléad EU CR3 a léirítear in Iarscríbhinn XVII a ghabhann leis an Rialachán Cur Chun Feidhme seo a chomhlánú.

Cumhdaítear leis an teimpléad sin gach teicníc CRM a aithnítear faoin gcreat cuntasaíochta is infheidhme gan beann ar na teicnící sin a bheith aitheanta faoi CRR, lena n‑áirítear, ach gan bheith teoranta do, gach cineál comhthaobhachta, gach cineál ráthaíochta airgeadais agus díorthaigh chreidmheasa a úsáidtear le haghaidh gach neamhchosanta urraithe, is cuma cé acu a úsáidtear an cur chuige caighdeánaithe nó an cur chuige IRB chun méid na neamhchosanta atá ualaithe ó thaobh riosca a ríomh (RWEA). Cuirfidh institiúidí tráchtaireacht insinte leis an teimpléad chun míniú a thabhairt ar aon athrú suntasach le linn na tréimhse nochta agus príomhspreagthaithe na n‑athruithe sin.

|  |  |
| --- | --- |
| **Uimhir thagartha an cholúin** | **Tagairtí dlí agus treoracha** |
| **Míniú** |
| a | **Suim ghlanluacha neamhurraithe:**  Méid iompair na neamhchosaintí (glan ó liúntais/laguithe) nach dtairbhíonn d’aon teicníc CRM, is cuma cé acu a aithnítear nó nach n‑aithnítear an teicníc sin faoi CRR  Tagraíonn sin go háirithe do neamhchosaintí nach ndearnadh comhthaobhacht a ghealladh ina leith ná nach bhfuarthas ráthaíochtaí airgeadais ina leith. Ní áireofar an chuid neamhurraithe de neamhchosaint atá urraithe go páirteach nó de neamhchosaint a bhfuil ráthaíocht pháirteach léi. |
| b | **Suim ghlanluacha urraithe:**  Suim ghlanluacha na neamhchosaintí lena mbaineann ar a laghad teicníc CRM amháin (comhthaobhacht, ráthaíochtaí airgeadais, díorthaigh chreidmheasa)  I gcás inar mó luach na comhthaobhachta, na ráthaíochtaí airgeadais agus na ndíorthach creidmheasa lena n‑urraítear neamhchosaint ná suim ghlanluacha na neamhchosanta sin, ní áireofar ach luachanna suas go dtí suim ghlanluacha na neamhchosanta sin. I gcás ina bhfuil suim ghlanluacha neamhchosanta níos mó ná luach na comhthaobhachta, na ráthaíochtaí airgeadais agus na ndíorthach creidmheasa lena n‑urraítear an neamhchosaint sin, áireofar suim iomlán ghlanluacha na neamhchosanta sin.  Chun críoch na gcolún c, d agus e seo a leanas, déantar suim ghlanluacha na neamhchosaintí ilurrúsaithe ar a dteicnící difriúla CRM a leithdháileadh in ord tosaíochta, ag tosú le teicníc CRM a mheastar a thabharfar ar dtús i gcás neamhíocaíochta, agus laistigh de theorainneacha shuim ghlanluacha na neamhchosaintí urraithe. Áireofar aon chuid de neamhchosaint i gcolún amháin de cholúin c, d nó e den teimpléad seo. |
| c | **Ar díobh sin arna n‑urrú le comhthaobhacht:**  Is fothacar é seo de cholún b den teimpléad seo agus léiríonn sé suim ghlanluacha na neamhchosaintí (glanmhéid liúntas/laguithe) nó codanna de neamhchosaintí arna n‑urrú le comhthaobhacht. I gcás ina bhfuil neamhchosaint urraithe le comhthaobhacht agus le teicnící eile CRM a bhfuiltear ag súil go nglaofar orthu roimh ré i gcás neamhíocaíochta, is éard atá i suim ghlanluacha na neamhchosanta atá urraithe le comhthaobhacht an sciar eile den neamhchosaint tar éis scaireanna na neamhchosaintí atá urraithe cheana féin le teicnící maolaithe eile a chur san áireamh, suas le suim ghlanluacha na neamhchosanta sin. |
| d | **Ar díobh sin arna n‑urrú le ráthaíochtaí airgeadais:**  Is fothacar é seo de cholún b den teimpléad seo agus léiríonn sé suim ghlanluacha na neamhchosaintí (glanmhéid liúntas/laguithe) nó codanna de neamhchosaintí arna n‑urrú le ráthaíochtaí. I gcás ina bhfuil neamhchosaint urraithe le ráthaíochtaí agus le teicnící eile CRM a bhfuiltear ag súil go nglaofar orthu roimh ré i gcás neamhíocaíochta, is éard atá i suim ghlanluacha na neamhchosanta atá urraithe le ráthaíochtaí an chuid eile den neamhchosaint tar éis scaireanna na neamhchosanta atá urraithe cheana féin le teicnící maolaithe eile a chur san áireamh, suas le suim ghlanluacha na neamhchosanta sin. |
| e | **Ar díobh sin arna n‑urrú le díorthaigh chreidmheasa:**  Is fothacar é seo de cholún d (ráthaíochtaí airgeadais) den teimpléad seo agus léiríonn sé suim ghlanluacha na neamhchosaintí (glanmhéid liúntas/laguithe) nó codanna de neamhchosaintí arna n‑urrú le díorthaigh chreidmheasa. I gcás ina bhfuil neamhchosaint urraithe le díorthaigh chreidmheasa agus le teicnící eile CRM a bhfuiltear ag súil go nglaofar orthu roimh ré i gcás neamhíocaíochta, is éard atá i suim ghlanluacha na neamhchosanta atá urraithe le díorthaigh chreidmheasa an sciar eile den neamhchosaint tar éis scaireanna na neamhchosanta atá urraithe cheana féin le teicnící maolaithe eile a chur san áireamh, suas le suim ghlanluacha na neamhchosanta sin. |

|  |  |
| --- | --- |
| **Uimhir thagartha an ró** | **Tagairtí dlí agus treoracha** |
| **Míniú** |

|  |  |
| --- | --- |
| 1 | **Iasachtaí agus airleacain**  Is ionstraimí fiachais iad iasachtaí agus airleacain arna sealbhú ag na hinstitiúidí nach urrúis iad; áirítear san ítim sin ‘iasachtaí’ i gcomhréir le Rialachán (AE) 1071/2013 (‘Rialachán BSI BCE’)[[2]](#footnote-2) chomh maith le réamhíocaíochtaí nach féidir a aicmiú mar ‘iasachtaí’ i gcomhréir le Rialachán BCE BSI, mar a shainmhínítear i mír 32 de Chuid 1 d’Iarscríbhinn V a ghabhann le Rialachán Cur Chun Feidhme (AE) 680/2014 ón gCoimisiún[[3]](#footnote-3). |
| 2 | **Urrúis fiachais**  Is éard atá in urrúis fiachais ionstraimí fiachais arna sealbhú ag an institiúid agus arna n‑eisiúint mar urrúis nach iasachtaí iad i gcomhréir le Rialachán BSI BCE, faoi mar a shainmhínítear i mír 31 de Chuid 1 d’Iarscríbhinn V a ghabhann le Rialachán Cur Chun Feidhme (AE) 680/2014 ón gCoimisiún. |
| 3 | **Iomlán**  Suim na méideanna i rónna 1 agus 2 den teimpléad sin |
| 4 | **Ar díobh sin neamhchosaintí neamhthuillmheacha**  Neamhchosaintí neamhthuillmheacha i gcomhréir le hAirteagal 47a CRR |
| EU-5 | **Ar díobh sin neamhchosaintí a mhainnigh**  Neamhchosaintí a mhainnigh i gcomhréir le hAirteagal 178 de CRR |

1. Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012, arna leasú le Rialachán (AE) Uimh. 2024/1623 ([IO L 176, 27.6.2013, lch. 1](https://eur-lex.europa.eu/legal-content/EN/AUTO/?uri=OJ:L:2013:176:TOC); [Rialachán - AE - 2024/1623 - GA - EUR-Lex (europa.eu)](https://eur-lex.europa.eu/legal-content/GA/TXT/?uri=OJ:L_202401623)). [↑](#footnote-ref-1)
2. RIALACHÁN (AE) Uimh. 1071/2013 ÓN mBANC CEANNAIS EORPACH an 24 Meán Fómhair 2013 maidir le clár comhardaithe earnáil na n‑institiúidí airgeadais airgeadaíochta (BCE/2013/33) (IO L 297, 7.11.2013, lch. 1). [↑](#footnote-ref-2)
3. Rialachán Cur Chun Feidhme (AE) Uimh. 680/2014 ón gCoimisiún an 16 Aibreán 2014 lena leagtar síos caighdeáin theicniúla cur chun feidhme maidir le tuairisciú maoirseachta institiúidí de réir Rialachán (AE) Uimh. 575/2013 ó Pharlaimint na hEorpa agus ón gComhairle (IO L 191, 28.6.2014, lch. 1). [↑](#footnote-ref-3)