**XXVI PILIKUMS – Tabulas un veidnes informācijas atklāšanai par darījuma partnera kredītrisku: norādījumi**

1. Iestādes atklāj Regulas (ES) Nr. 575/2013 439. pantā minēto informāciju par saviem riska darījumiem ar darījuma partnera kredītrisku, kā minēts Regulas (ES) Nr. 575/2013[[1]](#footnote-1) (“*CRR*”) trešās daļas II sadaļas 6. nodaļā, ievērojot šajā pielikumā sniegtos norādījumus, lai aizpildītu EBI IT risinājumu XXV pielikumā ietvertās veidnes un tabulas.

**Tabula EU CCRA – Kvalitatīva informācija saistībā ar darījuma partnera kredītrisku (*CCR*).** Brīva formāta tekstlogi.

1. Iestādes atklāj Regulas (ES) Nr. 575/2013 439. panta a)–d) punktā minēto informāciju, ievērojot turpmāk šajā pielikumā sniegtos norādījumus, lai aizpildītu EBI IT risinājumu XXV pielikumā ietverto tabulu EU CCRA.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| a) | Atklājot informāciju, kas prasīta Regulas (ES) Nr. 575/2013 439. panta a) punktā, iestādes sniedz aprakstu par metodiku, kura izmantota, lai piešķirtu iekšējo kapitālu un kredītlimitus darījuma partnera kredītriska darījumiem, tajā skaitā par metodēm, ko izmanto, lai minētos limitus piešķirtu centrālo darījuma partneru riska darījumiem. |
| b) | Atklājot informāciju, kas prasīta Regulas (ES) Nr. 575/2013 439. panta b) punktā, iestādes sniedz aprakstu par politiku, kura attiecas uz garantijām un citiem kredītriska mazināšanas pasākumiem, piemēram, attiecībā uz nodrošinājuma piesaisti un kredītrezervju izveidi. |
| c) | Atklājot informāciju, kas prasīta Regulas (ES) Nr. 575/2013 439. panta c) punktā, iestādes sniedz aprakstu par politiku, kura attiecas uz Regulas (ES) Nr. 575/2013 291. pantā definētajiem korelācijas riska darījumiem. |
| d) | Saskaņā ar Regulas (ES) Nr. 575/2013 431. panta 3. un 4. punktu iestādes papildina iepriekš minēto informāciju ar informāciju par jebkādiem citiem riska pārvaldības mērķiem un attiecīgu politiku, kas saistīta ar *CCR*. |
| e) | Atklājot informāciju, kas prasīta Regulas (ES) Nr. 575/2013 439. panta d) punktā, iestādes norāda nodrošinājuma vērtību, kura tām būtu jānorāda, ja to kredītreitings tiktu samazināts.  Ja dalībvalsts centrālā banka sniedz likviditātes palīdzību nodrošinājuma mijmaiņas darījumu veidā, kompetentā iestāde var atbrīvot iestādes no pienākuma sniegt šo informāciju, ja tā uzskata, ka minētās informācijas atklāšana varētu atklāt to, ka tiek sniegta ārkārtas likviditātes palīdzība. Šajā nolūkā kompetentā iestāde nosaka attiecīgas robežvērtības un objektīvus kritērijus. |

**Veidne EU CCR1 – *CCR* riska darījumu analīze pieeju dalījumā.** Fiksēts formāts.

1. Iestādes atklāj Regulas (ES) Nr. 575/2013 439. panta f), g) un k) punktā minēto informāciju, ievērojot turpmāk šajā pielikumā sniegtos norādījumus, lai aizpildītu EBI IT risinājumu XXV pielikumā ietverto veidni EU CCR1.
2. Šajā veidnē neiekļauj pašu kapitāla prasības attiecībā uz *CVA* risku (Regulas (ES) Nr. 575/2013 trešās daļas VI sadaļa) un riska darījumus ar centrālajiem darījumu partneriem (Regulas (ES) Nr. 575/2013 trešās daļas II sadaļas 6. nodaļas 9. iedaļa), kā definēts veidnes EU CCR8 nolūkos. Attiecībā uz vērtspapīru finansēšanas darījumiem veidnē iekļauj riska darījumu vērtības pirms un pēc to kredītriska mazināšanas metožu piemērošanas, kas noteiktas Regulas (ES) Nr. 575/2013 trešās daļas II sadaļas 4.un 6. nodaļā, atkarībā no tā, kura metode ir izmantota, saskaņā ar Regulas (ES) Nr. 575/2013 439. panta g) punktu, un saistītās riska darījumu vērtības, kas sadalītas pēc piemērojamās metodes.
3. Iestādes, kas izmanto Regulas (ES) Nr. 575/2013 trešās daļas II sadaļas 6. nodaļas 4. un 5. iedaļā noteiktās metodes, veidnei pievienotajā izklāsta daļā norāda savu bilances un ārpusbilances atvasināto instrumentu darījumu apmēru, kurš aprēķināts saskaņā ar Regulas (ES) Nr. 575/2013 273.a panta attiecīgi 1. vai 2. punktu, piemērojot Regulas (ES) Nr. 575/2013 439. panta m) punktu.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| EU-1. | **Sākotnējās riska darījuma vērtības metode (atvasinātajiem instrumentiem)**  Atvasinātie instrumenti un ilgstošo norēķinu darījumi, par kuriem iestādes izvēlējušās aprēķināt riska darījumu vērtību kā alfa\*(*RC*+*PFE*), kur α=1,4 un *RC* un *PFE* aprēķina saskaņā ar Regulas (ES) Nr. 575/2013 trešās daļas II sadaļas 6. nodaļas 5. iedaļas 282. pantu.  Šo vienkāršoto metodi atvasināto instrumentu pozīciju riska darījumu vērtības aprēķināšanai var izmantot tikai iestādes, kas atbilst Regulas (ES) Nr. 575/2013 trešās daļas II sadaļas 6. nodaļas 273.a panta 2. vai 4. punktā paredzētajiem nosacījumiem. |
| EU-2. | **Vienkāršotā standartizētā pieeja attiecībā uz *CCR* (vienkāršotā *SA-CCR* atvasinātajiem instrumentiem)**  Atvasinātie instrumenti un ilgstošo norēķinu darījumi, par kuriem iestādes izvēlējušās aprēķināt riska darījumu vērtību kā alfa\*(*RC*+*PFE*), kur α=1,4 un *RC* un *PFE* aprēķina saskaņā ar Regulas (ES) Nr. 575/2013 trešās daļas II sadaļas 6. nodaļas 4. iedaļas 281. pantu.  Šo vienkāršoto standartizēto pieeju atvasināto instrumentu pozīciju riska darījumu vērtības aprēķināšanai var izmantot tikai iestādes, kas atbilst Regulas (ES) Nr. 575/2013 trešās daļas II sadaļas 6. nodaļas 273.a panta 1. vai 4. punktā paredzētajiem nosacījumiem. |
| 1. | **Standartizētā pieeja attiecībā uz *CCR* (*SA-CCR* atvasinātajiem instrumentiem)**  Atvasinātie instrumenti un ilgstošo norēķinu darījumi, par kuriem iestādes izvēlējušās aprēķināt riska darījumu vērtību kā alfa\*(*RC*+*PFE*), kur α=1,4 un *RC* un *PFE* aprēķina saskaņā ar Regulas (ES) Nr. 575/2013 trešās daļas II sadaļas 6. nodaļas 3. iedaļu. |
| 2. | **IMM (atvasinātajiem instrumentiem un VFD)**  Atvasinātie instrumenti un ilgstošo norēķinu darījumi un VFD, par kuriem iestādēm ir atļauts aprēķināt riska darījumu vērtību, izmantojot iekšējo modeļu metodi (IMM) saskaņā ar Regulas (ES) Nr. 575/2013 trešās daļas II sadaļas 6. nodaļas 6. iedaļu. |
| EU-2.a | **T. sk. vērtspapīru finansēšanas darījumu savstarpējo prasījumu ieskaita kopas**  Savstarpējo prasījumu ieskaita kopas, kuras satur tikai VFD, kā definēts Regulas (ES) Nr. 575/2013 4. panta 1. punkta 139. apakšpunktā, un par kurām iestādēm ir atļauts noteikt riska darījumu vērtību, izmantojot IMM. |
| EU-2.b | **T. sk. atvasināto instrumentu un ilgstošo norēķinu darījumu savstarpējo prasījumu ieskaita kopas**  Savstarpējo prasījumu ieskaita kopas, kuras satur tikai atvasinātos instrumentus, kas uzskaitīti Regulas (ES) Nr. 575/2013 II pielikumā, un ilgstošo norēķinu darījumus, kā definēts Regulas (ES) Nr. 575/2013 272. panta 2. punktā, un par kurām iestādēm ir atļauts noteikt riska darījumu vērtību, izmantojot IMM. |
| EU-2.c | **T. sk. no dažādu produktu savstarpējo prasījumu līgumiskā ieskaita kopām**  Savstarpējo prasījumu ieskaita kopas, kuras satur darījumus ar dažādām produktu kategorijām (Regulas (ES) Nr. 575/2013 272. panta 11. punkts), t. i., atvasinātos instrumentus un VFD, par kurām pastāv dažādu produktu savstarpējo prasījumu līgumiskā ieskaita līgums, kā definēts Regulas (ES) Nr. 575/2013 272. panta 25. punktā, un par kurām iestādei ir atļauts noteikt riska darījumu vērtību, izmantojot IMM. |
| 3., 4. | **Finanšu nodrošinājuma vienkāršā metode (attiecībā uz VFD) un finanšu nodrošinājuma paplašinātā metode (attiecībā uz VFD)**  *Repo* darījumi, vērtspapīru vai preču aizdevuma vai aizņēmuma darījumi un maržinālo aizdevumu darījumi, par kuriem iestādes ir izvēlējušās noteikt riska darījumu vērtību saskaņā ar Regulas (ES) Nr. 575/2013 trešās daļas II sadaļas 4. nodaļas 222. un 223. pantu, nevis Regulas (ES) Nr. 575/2013 trešās daļas II sadaļas 6. nodaļas 271. panta 2. punktu. |
| 5. | ***VaR* attiecībā uz VFD**  *Repo* darījumi, vērtspapīru vai preču aizdevuma vai aizņēmuma darījumi un maržinālo aizdevumu darījumi vai citi kapitāla tirgus darījumi, izņemot atvasināto instrumentu darījumus, par kuriem (saskaņā ar Regulas (ES) Nr. 575/2013 221. pantu) riska darījumu vērtību aprēķina, izmantojot uz iekšējiem modeļiem balstītu pieeju (*IMA*), kurā ņemta vērā ietekme, kas rodas no korelācijas starp vērtspapīru pozīcijām, uz kurām neattiecas savstarpējo prasījumu ieskaita jumta līgums, kā arī attiecīgo instrumentu likviditāte. |
| 6. | **Kopā** |
| **Ailes burts** | **Paskaidrojums** |
| a, b | **Aizvietošanas vērtība (*RC*) un potenciālā nākotnes kredītriska darījumu vērtība (*PFE*)**  *RC* un *PFE* aprēķina:  — saskaņā ar Regulas (ES) Nr. 575/2013 trešās daļas II sadaļas 6. nodaļas 5. iedaļas 282. panta 3. un 4. punktu attiecībā uz sākotnējās riska darījuma vērtības metodi (šīs veidnes EU-1. rinda),  — saskaņā ar Regulas (ES) Nr. 575/2013 trešās daļas II sadaļas 6. nodaļas 5. iedaļas 281. pantu attiecībā uz vienkāršoto *SA-CCR* (šīs veidnes EU-2. rinda),  — saskaņā ar Regulas (ES) Nr. 575/2013 trešās daļas II sadaļas 6. nodaļas 4. un 5. iedaļas 275. un 278. pantu attiecībā uz *SA-CCR* (šīs veidnes 1. rinda).  Iestādes atklāj aizvietošanas vērtības summu par visām savstarpējo prasījumu ieskaita kopām atbilstošajās rindās. |
| c | **Efektīvā sagaidāmā pozitīvā riska darījumu vērtība (*EEPE*)**  *EEPE* katrai savstarpējo prasījumu ieskaita kopai ir noteikta Regulas (ES) Nr. 575/2013 272. panta 22. punktā, un to aprēķina saskaņā ar Regulas (ES) Nr. 575/2013 284. panta 6. punktu.  Šeit norāda *EEPE*, ko piemēro pašu kapitāla prasību noteikšanai saskaņā ar Regulas (ES) Nr. 575/2013 284. panta 3. punktu, t. i., vai nu *EEPE*, kas aprēķināta, izmantojot aktuālos tirgus datus, vai *EEPE*, kas aprēķināta, izmantojot spriedzes kalibrēšanu, atkarībā no tā, kura rada lielāku pašu kapitāla prasību.  Iestādes šai veidnei pievienotajā izklāsta daļā norāda, kura *EEPE* ir ierakstīta. |
| d | **Regulatīvās riska darījumu vērtības aprēķiniem izmantotā alfa**  Alfa vērtība ir noteikta kā 1,4 šīs veidnes EU-1., EU-2. un 1. rindā saskaņā ar Regulas (ES) Nr. 575/2013 282. panta 2. punktu, 281. panta 1. punktu un 274. panta 2. punktu.  IMM nolūkos α vērtība var būt vai nu noklusējuma vērtība – 1,4, vai arī atšķirīga, ja kompetentās iestādes pieprasa augstāku α saskaņā ar Regulas (ES) Nr. 575/2013 284. panta 4. punktu vai ļauj iestādēm izmantot pašu aplēses saskaņā ar Regulas (ES) Nr. 575/2013 trešās daļas II sadaļas 6. nodaļas 6. iedaļas 284. panta 9. punktu. |
| e | **Riska darījumu vērtība pirms kredītriska mazināšanas**  Riska darījumu vērtību pirms kredītriska mazināšanas attiecībā uz *CCR* darījumiem aprēķina saskaņā ar Regulas (ES) Nr. 575/2013 trešās daļas II sadaļas 4. un 6. nodaļā noteiktajām metodēm, ņemot vērā ieskaita radīto ietekmi, bet neņemot vērā nekādas citas kredītriska mazināšanas metodes (piemēram, drošības rezerves nodrošinājuma izmantošanu).  VFD gadījumā vērtspapīru pozīciju neņem vērā, lai noteiktu riska darījumu vērtību pirms kredītriska mazināšanas, ja nodrošinājums ir saņemts, un tāpēc tā nesamazina riska darījumu vērtību. Turpretī VFD vērtspapīru pozīciju ņem vērā, lai noteiktu riska darījumu vērtību pirms kredītriska mazināšanas parastajā veidā, ja nodrošinājums ir iesniegts.  Turklāt nodrošinātus darījumus uzskata par nenodrošinātiem, t. i., nepiemēro drošības rezerves noteikšanas ietekmi.  Darījumiem, kuros identificēts specifiskais korelācijas risks, riska darījumu vērtība pirms kredītriska mazināšanas jānosaka saskaņā ar Regulas (ES) Nr. 575/2013 291. pantu.  Riska darījumu vērtībā pirms kredītriska mazināšanas neņem vērā radušos *CVA* zaudējumu atskaitījumu saskaņā ar Regulas (ES) Nr. 575/2013 273. panta 6. punktu.  Iestāde atklāj visu riska darījumu vērtību pirms kredītriska mazināšanas summu attiecīgajā rindā. |
| f | **Riska darījumu vērtība pēc kredītriska mazināšanas**  Riska darījumu vērtību pēc kredītriska mazināšanas *CCR* darījumiem aprēķina saskaņā ar metodēm, kas noteiktas Regulas (ES) Nr. 575/2013 trešās daļas II sadaļas 4. un 6. nodaļā, pirms tam piemērojot kredītriska mazināšanas metodes, kas piemērojamas saskaņā ar Regulas (ES) Nr. 575/2013 trešās daļas II sadaļas 4. un 6. nodaļu.  Darījumiem, kuros identificēts specifiskais korelācijas risks, riska darījumu vērtību nosaka saskaņā ar Regulas (ES) Nr. 575/2013 291. pantu.  Saskaņā ar Regulas (ES) Nr. 575/2013 273. panta 6. punktu radušos *CVA* zaudējumus neatskaita no riska darījumu vērtības pēc kredītriska mazināšanas.  Iestāde atklāj visu riska darījumu vērtību pēc kredītriska mazināšanas summu attiecīgajā rindā. |
| g | **Riska darījumu vērtība**  Riska darījumu vērtība *CCR* darījumiem, kas aprēķināta saskaņā ar Regulas (ES) Nr. 575/2013 trešās daļas II sadaļas 4. un 6. nodaļā noteiktajām metodēm un kas ir būtiskā summa pašu kapitāla prasības aprēķināšanai, t. i., pēc tam, kad piemērotas riska mazināšanas metodes, kuras piemērojamas saskaņā ar Regulas (ES) Nr. 575/2013 trešās daļas 4. un 6. nodaļu, un ir ņemts vērā radušos *CVA* zaudējumu atskaitījums saskaņā ar Regulas (ES) Nr. 575/2013 273. panta 6. punktu.  Riska darījumu vērtību darījumiem, kuros identificēts specifiskais korelācijas risks, nosaka saskaņā ar Regulas (ES) Nr. 575/2013 291. pantu.  Gadījumos, kad vienam darījumu partnerim izmanto vairāk nekā vienu *CCR* pieeju, radušos *CVA* zaudējumus, ko atskaita darījuma partnera līmenī, iedala dažādo savstarpējā ieskaita kopu riska darījumu vērtībā katrā *CCR* pieejā, kas atspoguļo attiecīgo savstarpējā ieskaita kopu riska darījumu vērtības pēc riska mazināšanas īpatsvaru attiecībā pret darījuma partnera kopējo riska darījumu vērtību pēc kredītriska mazināšanas.  Iestāde atklāj visu riska darījumu vērtību pēc kredītriska mazināšanas summu attiecīgajā rindā. |
| h | **Riska darījumu riska svērtā vērtība**  Riska darījumu riska svērtās vērtības, kā definēts Regulas (ES) Nr. 575/2013 92. panta 3. un 4. punktā, kas aprēķinātas saskaņā ar Regulas (ES) Nr. 575/2013 107. pantu, tiem elementiem, kuru riska pakāpes aplēstas, pamatojoties uz Regulas (ES) Nr. 575/2013 trešās daļas II sadaļas 2. un 3. nodaļas prasībām, un kuriem riska darījumu vērtība *CCR* darījumiem tiek aprēķināta saskaņā ar Regulas (ES) Nr. 575/2013 trešās daļas II sadaļas 4. un 6. nodaļu. |

**Veidne EU CCR3 – Standartizētā pieeja – *CCR* riska darījumi sadalījumā pa regulatīvajām riska darījumu kategorijām un riska pakāpēm.** Fiksēts formāts.

1. Iestādes atklāj Regulas (ES) Nr. 575/2013 444. panta e) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR3, kas ietverta EBI IT risinājumu XXV pielikumā.
2. Iestādes, kas izmanto kredītriska standartizēto pieeju, lai aprēķinātu riska darījumu riska svērtās vērtības (izņemot tās, kas atvasinātas no pašu kapitāla prasībām attiecībā uz *CVA* risku un riska darījumiem, kuru tīrvērte veikta ar *CCP* starpniecību) visiem saviem *CCR* riska darījumiem vai to daļai saskaņā ar Regulas (ES) Nr. 575/2013 107. pantu, neatkarīgi no tā, kāda *CCR* pieeja izmantota, lai noteiktu riska darījumu vērtības saskaņā ar Regulas (ES) Nr. 575/2013 trešās daļas II sadaļas 4. un 6. nodaļu, atklāj turpmāk norādīto informāciju.
3. Ja iestāde uzskata, ka šajā veidnē prasītā informācija nav jēgpilna, jo riska darījumu vērtības un riska darījumu riska svērtās vērtības nav būtiskas, iestāde var izvēlēties neatklāt informāciju šajā veidnē. Tomēr iestādei izklāsta daļā ir jāpaskaidro, kāpēc tā uzskata, ka informācija nav jēgpilna, sniedzot aprakstu par riska darījumiem attiecīgajos portfeļos un agregētajām kopējām riska darījumu riska svērtajām vērtībām no šādiem riska darījumiem.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1.–9. | **Riska darījumu kategorijas**  Šīs rindas attiecas uz regulatīvajām riska darījumu kategorijām, kā definēts Regulas (ES) Nr. 575/2013 trešās daļas II sadaļas 4. nodaļas 112.–134. pantā. Katrā līnijā atklāj atbilstošās riska darījumu vērtības (sk. definīciju, kas sniegta veidnes EU CCR1 g ailē). |
| 10. | **Citi posteņi**  Attiecas uz aktīviem, kam piemēro specifisku riska pakāpi, kā noteikts Regulas (ES) Nr. 575/2013 trešās daļas II sadaļas 4. nodaļas 134. pantā, un jebkuriem citiem posteņiem, kuri nav aptverti šīs veidnes 1.–9. rindā. Attiecas arī uz aktīviem, ko neatskaita, piemērojot Regulas (ES) Nr. 575/2013 39. pantu (nodokļu pārmaksa, nodokļu zaudējumu pārnese uz iepriekšēju periodu un atliktā nodokļa aktīvi, kuru realizācija nav atkarīga no peļņas gūšanas nākotnē), Regulas (ES) Nr. 575/2013 41. pantu (definētu pabalstu pensiju fondu aktīvi), Regulas (ES) Nr. 575/2013 46. un 469. pantu (nebūtiski ieguldījumi finanšu sektora sabiedrību pirmā līmeņa pamata kapitālā), Regulas (ES) Nr. 575/2013 49. un 471. pantu (līdzdalība apdrošināšanas sabiedrībās neatkarīgi no tā, vai apdrošināšanas sabiedrības tiek pārraudzītas saskaņā ar Konglomerātu direktīvu), Regulas (ES) Nr. 575/2013 60. un 475. pantu (nebūtiski un būtiski netiešie ieguldījumi finanšu sektora sabiedrību pirmā līmeņa papildu kapitāla instrumentos), Regulas (ES) Nr. 575/2013 70. un 477. pantu (nebūtiska un būtiska netiešā un sintētiskā līdzdalība finanšu sektora struktūras emitētos otrā līmeņa kapitāla instrumentos), ja tos neiedala citās riska darījumu kategorijās, un uz būtisku līdzdalību ārpus finanšu sektora, ja tai nepiemēro 1250 % riska pakāpi, piemērojot Regulas (ES) Nr. 575/2013 otrās daļas I sadaļas 2. nodaļas 36. panta k) punktu. |
| 11. | **Kopējā riska darījumu vērtība** |
| **Ailes burts** | **Paskaidrojums** |
| a–k | Šīs ailes attiecas uz kredītriska kvalitātes pakāpēm / riska pakāpēm, kā noteikts Regulas (ES) Nr. 575/2013 trešās daļas II sadaļas 2. nodaļā, par kurām atklāj atbilstošās riska darījumu vērtības (sk. definīciju, kas sniegta veidnes EU CCR1 g ailē). |
| l | **Kopējā riska darījumu vērtība** |

**Veidne EU CCR4 – *IRB* pieeja – *CCR* riska darījumi sadalījumā pa riska darījumu kategorijām un *PD* diapazoniem.** Fiksēts formāts.

1. Iestādes atklāj Regulas (ES) Nr. 575/2013 452. panta g) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR4, kas ietverta EBI IT risinājumu XXV pielikumā.
2. Iestādes, kas izmanto vai nu attīstīto *IRB* pieeju, vai *IRB* pamatpieeju, lai aprēķinātu riska darījumu riska svērtās vērtības (izņemot tās, kas atvasinātas no pašu kapitāla prasībām attiecībā uz *CVA* risku un riska darījumiem, kuru tīrvērte veikta ar *CCP* starpniecību) visiem saviem *CCR* riska darījumiem vai to daļai saskaņā ar Regulas (ES) Nr. 575/2013 107. pantu, neatkarīgi no tā, kāda *CCR* pieeja izmantota, lai noteiktu riska darījumu vērtības saskaņā ar Regulas (ES) Nr. 575/2013 trešās daļas II sadaļas 4. un 6. nodaļu, atklāj turpmāk norādīto informāciju.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1.–8. | ***PD* diapazons**  *CCR* riska darījumus iedala atbilstošajā fiksētā *PD* diapazona grupā, pamatojoties uz *PD*, kas aplēsta par katru parādnieku, kurš iedalīts šajā riska darījumu kategorijā (neņemot vērā aizstāšanas ietekmi saistībā ar garantijas vai kredīta atvasinātā instrumenta pastāvēšanu). Iestādes veic sadalījumu pa riska darījumiem *PD* diapazonā, kas sniegts veidnē, ņemot vērā arī nepārtrauktos diapazonus. Visus riska darījumus, kuros netiek pildītas saistības, iekļauj grupā, kur *PD* ir 100 %. |
| 1.–x | **Riska darījumu kategorija X**  Attiecas uz dažādajām riska darījumu kategorijām, kas uzskaitītas Regulas (ES) Nr. 575/2013 trešās daļas II sadaļas 3. nodaļas 147. pantā. |
| x un y | **Starpsumma (Riska darījumu kategorija X) / kopā (visas attiecīgās *CCR* būtiskās riska darījumu kategorijas)**  (Starp-)summa par riska darījumu kopējām vērtībām, riska darījumu riska svērtajām vērtībām un parādnieku skaitu ir attiecīgo aiļu kopsumma. Attiecībā uz dažādajiem parametriem – vidējā *PD*, vidējie *LGD*, vidējais termiņš un *RWEA* blīvums – piemēro turpmāk sniegtās definīcijas, kas attiecas uz riska darījumu kategorijas X izlasi vai visām *CCR* būtiskajām riska darījumu kategorijām. |
| **Ailes burts** | **Paskaidrojums** |
| a | **Riska darījumu vērtība**  Riska darījumu vērtība (sk. definīciju, kas sniegta veidnes EU CCR1 g ailē), sadalījumā pa riska darījumu kategorijām un konkrēto *PD* diapazonu, kā norādīts Regulas (ES) Nr. 575/2013 trešās daļas II sadaļas 3. nodaļā. |
| b | **Riska darījumu svērtie vidējie *PD* (%)**  Individuālu parādnieku pakāpju *PD* svērumā pa to atbilstošo riska darījumu vērtību šīs veidnes a ailē. |
| c | **Parādnieku skaits**  To juridisko personu vai parādnieku skaits, kuri iedalīti katrā fiksētā *PD* diapazona grupā un kuri novērtēti atsevišķi, neatkarīgi no dažādo piešķirto aizdevumu vai riska darījumu skaita.  Ja dažādus riska darījumus ar vienu un to pašu parādnieku novērtē atsevišķi, tos skaita atsevišķi. Šāda situācija var rasties tad, ja atsevišķi riska darījumi ar vienu un to pašu parādnieku tiek iedalīti dažādās parādnieku kategorijās saskaņā ar Regulas (ES) Nr. 575/2013 172. panta 1. punkta e) apakšpunkta otro teikumu. |
| d | **Riska darījumu svērtie vidējie *LGD* (%)**  Parādnieku kategorijas vidējie *LGD* svērumā pēc to atbilstošās riska darījumu vērtības.  Atklātie *LGD* atbilst galīgajai *LGD* aplēsei, kas izmantota, lai aprēķinātu pašu kapitāla prasības, ko iegūst pēc tam, kad attiecīgā gadījumā ir ņemta vērā riska mazināšanas pasākumu ietekme un lejupslīdes apstākļi.  Attiecībā uz riska darījumiem, kuriem piemēro divkāršās saistību neizpildes procedūru, atklājamie *LGD* atbilst tiem, kas izvēlēti saskaņā ar Regulas (ES) Nr. 575/2013 161. panta 4. punktu.  Attiecībā uz riska darījumiem, kuros netiek pildītas saistības atbilstoši *A-IRB* pieejai, ņem vērā Regulas (ES) Nr. 575/2013 181. panta 1. punkta h) apakšpunkta noteikumus. Atklātie *LGD* atbilst saistību neizpildes *LGD* aplēsei. |
| e | **Riska darījumu svērtais vidējais termiņš (gadi)**  Parādnieku vidējais termiņš gados svērumā pēc to atbilstošo riska darījumu vērtības šīs veidnes a ailē.  Atklāto termiņa vērtību nosaka saskaņā ar Regulas (ES) Nr. 575/2013 162. pantu. |
| f | **Riska darījumu riska svērtā vērtība**  Riska darījumu riska svērtās vērtības, kas aprēķinātas saskaņā ar Regulas (ES) Nr. 575/2013 trešās daļas II sadaļas 3. nodaļā noteiktajām prasībām. Attiecībā uz riska darījumiem ar centrālajām valdībām un centrālajām bankām, iestādēm un komercsabiedrībām – riska darījumu riska svērtā vērtība, kas aprēķināta saskaņā ar Regulas (ES) Nr. 575/2013 153. panta 1.–4. punktu. Ņem vērā MVU un infrastruktūras atbalsta faktorus, kas noteikti saskaņā ar Regulas (ES) Nr. 575/2013 501. un 501.a pantu. Attiecībā uz riska darījumiem, kam piemēro *PD*/*LGD* pieeju, – riska darījumu riska svērtā vērtība, kas aprēķināta saskaņā ar Regulas (ES) Nr. 575/2013 155. panta 3. punktu. |
| g | **Riska darījumu riska svērto vērtību blīvums**  Kopējo riska darījumu riska svērto vērtību (šīs veidnes f ailē) daļa attiecībā pret riska darījumu vērtību (šīs veidnes a daļa). |

**Veidne EU CCR5 – *CCR* nodrošinājuma sastāvs.** Fiksētas ailes.

1. Iestādes atklāj Regulas (ES) Nr. 575/2013 439. panta e) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR5, kas ietverta EBI IT risinājumu XXV pielikumā.
2. Šajā veidnē norāda nodrošinājuma (iesniegtā vai saņemtā) patiesās vērtības, kas izmantotas *CCR* riska darījumos, kuri saistīti ar atvasināto instrumentu darījumiem vai VFD, neatkarīgi no tā, vai darījumu tīrvērte ir veikta ar *CCP* starpniecību un vai nodrošinājums ir izvietots *CCP*.
3. Ja dalībvalsts centrālā banka sniedz likviditātes palīdzību nodrošinājuma mijmaiņas darījumu veidā, kompetentā iestāde var atbrīvot iestādes no pienākuma sniegt informāciju šajā veidnē, ja tā uzskata, ka minētās informācijas atklāšana varētu atklāt ārkārtas likviditātes palīdzības sniegšanu. Šajā nolūkā kompetentā iestāde nosaka attiecīgas robežvērtības un objektīvus kritērijus.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1.–8. | **Nodrošinājuma veids**  Sadalījums pa nodrošinājuma veidiem |
| 9. | **Kopā** |
| **Ailes burts** | **Paskaidrojums** |
| a, c, e un g | **Nošķirts**  Nodrošinājums, kas tiek turēts tā, lai nodrošinātu neaizskaramību bankrota gadījumā, kā definēts Regulas (ES) Nr. 575/2013 300. panta 1. punktā. |
| b, d, f un h | **Nenošķirts**  Nodrošinājums, kas netiek turēts tā, lai nodrošinātu neaizskaramību bankrota gadījumā, kā definēts Regulas (ES) Nr. 575/2013 300. panta 1. punktā. |
| a–d | **Atvasināto instrumentu darījumos izmantotais nodrošinājums**  Nodrošinājums (ieskaitot sākotnējās drošības rezerves un mainīgās drošības rezerves nodrošinājumu), kas tiek izmantots *CCR* riska darījumos saistībā ar atvasinātajiem instrumentiem, kuri uzskaitīti Regulas (ES) Nr. 575/2013 II pielikumā, vai ilgstošo norēķinu darījumu atbilstoši Regulas (ES) Nr. 575/2013 271. panta 2. punktam, kas nav uzskatāms par VFD. |
| e–h | **VFD izmantotais nodrošinājums**  Nodrošinājums (ieskaitot sākotnējās drošības rezerves un mainīgās drošības rezerves nodrošinājumu, kā arī nodrošinājumu, kas iekļauts VFD vērtspapīru pozīcijā), kas tiek izmantots *CCR* riska darījumos saistībā ar jebkuru VFD vai ilgstošo norēķinu darījumu, kurš nav uzskatāms par atvasināto instrumentu. |

**Veidne EU CCR6 – Kredītu atvasināto instrumentu riska darījumi.** Fiksēts formāts.

1. Iestādes atklāj Regulas (ES) Nr. 575/2013 439. panta j) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR6, kas ietverta EBI IT risinājumu XXV pielikumā.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1.–6. | **Nosacītās summas**  Absolūto nosacīto atvasināto vērtību summa pirms jebkādas tīrvērtes sadalījumā pa produktu veidiem. |
| 7.–8. | **Patiesās vērtības**  Patiesās vērtības sadalījumā pa aktīviem (pozitīvas patiesās vērtības) un saistībām (negatīvas patiesās vērtības). |
| **Ailes burts** | **Paskaidrojums** |
| a–b | **Kredītu atvasināto instrumentu aizsardzība**  Kredītu atvasināto instrumentu aizsardzība, kas nopirkta vai pārdota saskaņā ar Regulas (ES) Nr. 575/2013 trešās daļas II sadaļas 6. nodaļu. |

**Veidne EU CCR7 – *CCR* riska darījumu, kam piemēro IMM, *RWEA* plūsmas pārskati.** Fiksēts formāts.

1. Iestādes atklāj Regulas (ES) Nr. 575/2013 438. panta h) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR7, kas ietverta EBI IT risinājumu XXV pielikumā.
2. Iestādes, kas izmanto IMM, lai aprēķinātu riska darījumu riska svērtās vērtības par visiem saviem *CCR* riska darījumiem vai to daļu saskaņā ar Regulas (ES) Nr. 575/2013 trešās daļas II sadaļas 6. nodaļu, neatkarīgi no tā, kāda kredītriska pieeja izmantota atbilstošo riska pakāpju noteikšanai, atklāj plūsmas pārskatu, paskaidrojot izmaiņas atvasināto instrumentu un VFD, kam piemēro IMM, riska darījumu riska svērtajās summās sadalījumā pa galvenajiem veicinātājfaktoriem un pamatojoties uz saprātīgām aplēsēm.
3. Šajā veidnē neiekļauj riska darījumu riska svērtās vērtības attiecībā uz *CVA* risku (Regulas (ES) Nr. 575/2013 trešās daļas VI sadaļa) un riska darījumus ar centrālajiem darījumu partneriem (Regulas (ES) Nr. 575/2013 trešās daļas II sadaļas 6. nodaļas 9. iedaļa).
4. Iestādes atklāj *RWEA* plūsmas kā izmaiņas starp riska darījumu riska svērtajām vērtībām informācijas atklāšanas atsauces perioda beigās (kā norādīts turpmāk šīs veidnes 9. rindā) un riska darījumu riska svērtajām vērtībām iepriekšējā informācijas atklāšanas atsauces perioda beigās (kā norādīts turpmāk šīs veidnes 1. rindā; ja informāciju atklāj pa ceturkšņiem – ceturkšņa beigās pirms informācijas atklāšanas atsauces perioda ceturkšņa). Iestādes var papildināt savu par 3. pīlāru atklāto informāciju, atklājot to pašu informāciju par trīs iepriekšējiem ceturkšņiem.
5. Iestādes veidnei pievienotajā izklāsta daļā paskaidro šīs veidnes 8. rindā ietvertos skaitļus, t. i., jebkurus citus faktorus, kas būtiski veicina *RWEA* izmaiņas.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1. | ***RWEA* iepriekšējā informācijas atklāšanas perioda beigās**  Riska darījumu riska svērtās vērtības attiecībā uz *CCR* riska darījumiem, kam piemēro IMM, iepriekšējā informācijas atklāšanas perioda beigās. |
| 2. | **Aktīvu apmērs**  *RWEA* izmaiņas (pozitīvas vai negatīvas) saistībā ar organiskām izmaiņām portfeļu apmērā un sastāvā (tajā skaitā jaunu uzņēmumu rašanās un riska darījumi, kuriem pienācis termiņš), bet izņemot portfeļa apmēra izmaiņas saistībā ar sabiedrību iegādi un atsavināšanu. |
| 3. | **Darījuma partneru kredītkvalitāte**  *RWEA* izmaiņas (pozitīvas vai negatīvas) saistībā ar izmaiņām novērtētajā iestādes darījuma partneru kredītkvalitātē, mērot atbilstoši kredītriska regulējumam, neatkarīgi no tā, kādu pieeju iestāde izmanto.  Šajā rindā iekļauj iespējamās *RWEA* izmaiņas saistībā ar *IRB* modeļiem, ja iestāde izmanto *IRB* pieeju. |
| 4. | **Modeļu atjauninājumi (tikai IMM)**  *RWEA* izmaiņas (pozitīvas vai negatīvas) saistībā ar modeļu ieviešanu, izmaiņām modeļu tvērumā vai jebkurām izmaiņām, kuru mērķis ir novērst modeļu trūkumus.  Šajā rindā atspoguļo tikai IMM izmaiņas. |
| 5. | **Metodika un politika (tikai IMM)**  *RWEA* izmaiņas (pozitīvas vai negatīvas) saistībā ar metodikas izmaiņām aprēķinos, kuras izraisa regulatīvas politikas izmaiņas, piemēram, jauni noteikumi (tikai IMM). |
| 6. | **Iegāde un atsavināšana**  *RWEA* izmaiņas (pozitīvas vai negatīvas) saistībā ar izmaiņām portfeļu apmērā, kuras izraisījusi sabiedrību iegāde un atsavināšana. |
| 7. | **Ārvalstu valūtas kursa svārstības**  *RWEA* izmaiņas (pozitīvas vai negatīvas) saistībā ar izmaiņām, kas izriet no ārvalstu valūtas kursa svārstībām. |
| 8. | **Citi**  Šo kategoriju izmanto, lai atspoguļotu *RWEA* izmaiņas (pozitīvas vai negatīvas), ko nevar iedalīt nevienā citā kategorijā. Iestādes šajā rindā norāda šo *RWEA* izmaiņu summu. Iestādes šai veidnei pievienotajā izklāsta daļā plašāk raksturo jebkurus citus būtiskus riska svērto izmaiņu veicinātājfaktorus informācijas atklāšanas periodā. |
| 9. | ***RWEA* pašreizējā informācijas atklāšanas perioda beigās**  Riska darījumu riska svērtās vērtības attiecībā uz *CCR* riska darījumiem, kam piemēro IMM, pašreizējā informācijas atklāšanas perioda beigās. |
| **Ailes burts** | **Paskaidrojums** |
| a | **Riska darījumu riska svērtā vērtība** |

**Veidne EU CCR8 – Riska darījumi ar *CCP*.** Fiksēts formāts.

1. Iestādes atklāj Regulas (ES) Nr. 575/2013 439. panta i) punktā minēto informāciju, ievērojot turpmāk šajā pielikumā sniegtos norādījumus, lai aizpildītu veidni EU CCR8, kas ietverta EBI IT risinājumu XXV pielikumā.
2. Riska darījumi ar *CCP*: līgumi un darījumi, kas uzskaitīti Regulas (ES) Nr. 575/2013 301. panta 1. punktā, tik ilgi, kamēr tie nav nokārtoti ar *CCP*, tajā skaitā riska darījumi ar *CCP* saistītos darījumos saskaņā ar Regulas (ES) Nr. 575/2013 300. panta 2. punktu, par kuriem pašu kapitāla prasības aprēķina saskaņā ar Regulas (ES) Nr. 575/2013 trešās daļas II sadaļas 6. nodaļas 9. iedaļu.

|  |  |
| --- | --- |
| **Atsauces uz tiesību aktiem un norādījumi** | |
| **Rindas numurs** | **Paskaidrojums** |
| 1.–10. | **Atbilstīgi *CCP* (*QCCP*)**  Atbilstīgs centrālais darījumu partneris jeb “*QCCP*”, kā definēts Regulas (ES) Nr. 575/2013 4. panta 1. punkta 88. apakšpunktā. |
| 7. un 8.  17. un 18. | **Sākotnējā drošības rezerve**  Iestādes atklāj saņemto vai iesniegto nodrošinājumu patiesās vērtības kā sākotnējo drošības rezervi, kā definēts Regulas (ES) Nr. 575/2013 4. panta 1. punkta 140. apakšpunktā.  Šajā veidnē sākotnējā drošības rezerve neietver iemaksas *CCP* attiecībā uz savstarpēji sadalītiem zaudējumu dalīšanas mehānismiem (t. i., gadījumos, kad *CCP* izmanto sākotnējo drošības rezervi, lai savstarpēji sadalītu zaudējumus starp tīrvērtes dalībniekiem, to uzskata par saistību neizpildes fonda riska darījumu). |
| 9. un 19. | **Priekšfinansētās iemaksas saistību neizpildes fondā**  Iestāžu iemaksas *CCP* saistību neizpildes fondā.  “Saistību neizpildes fonds” ir definēts Regulas (ES) 575/2013 4. panta 1. punkta 89. apakšpunktā. |
| 20. | **Nefinansētās iemaksas saistību neizpildes fondā**  Iemaksas, kuras iestāde, kas darbojas kā tīrvērtes dalībnieks, ir līgumā apņēmusies iemaksāt *CCP* pēc tam, kad *CCP* ir pilnībā izmantojis saistību neizpildes fondu, lai segtu zaudējumus, kuri tam radušies pēc viena vai vairāku tā tīrvērtes dalībnieku saistību neizpildes. “Saistību neizpildes fonds” ir definēts Regulas (ES) 575/2013 4. panta 1. punkta 89. apakšpunktā. |
| 7. un 17. | **Nošķirts**  Sk. definīciju, kas ietverta veidnē EU CCR5. |
| 8. un 18. | **Nenošķirts**  Sk. definīciju, kas ietverta veidnē EU CCR5. |
| **Ailes burts** | **Paskaidrojums** |
| a | **Riska darījumu vērtība**  Riska darījumu vērtība, kas aprēķināta saskaņā ar Regulas (ES) 575/2013 trešās daļas II sadaļas 4. un 6. nodaļā noteiktajām metodēm, tiem darījumiem, uz kuriem attiecas Regulas (ES) 575/2013 trešās daļas II sadaļas 6. nodaļas 9. iedaļas darbības joma, pēc minētās iedaļas 304., 306. un 308. pantā paredzēto attiecīgo korekciju piemērošanas.  Riska darījums var būt tirdzniecības riska darījums, kā definēts Regulas (ES) 575/2013 4. panta 1. punkta 91. apakšpunktā. Atklātā riska darījumu vērtība ir pašu kapitāla prasību aprēķinam būtiskā summa saskaņā ar Regulas (ES) 575/2013 trešās daļas II sadaļas 6. nodaļas 9. iedaļu, ņemot vērā Regulas (ES) 575/2013 497. pantā noteiktās prasības minētajā pantā paredzētajā pārejas periodā. |
| b | **Riska darījumu riska svērtā vērtība**  Riska darījumu riska svērtās vērtības, kas minētas Regulas (ES) 575/2013 92. panta 3. punkta a) apakšpunktā un aprēķinātas saskaņā ar Regulas (ES) 575/2013 trešās daļas II sadaļas 6. nodaļas 9. iedaļas 107. pantu. |

1. Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm, un ar ko groza Regulu (ES) Nr. 648/2012, kas grozīta ar Regulu (ES) 2024/1623 ([OV L 176, 27.6.2013., 1. lpp.](https://eur-lex.europa.eu/legal-content/LV/AUTO/?uri=OJ:L:2013:176:TOC); [Regula – ES – 2024/1623 – LV – EUR-Lex (europa.eu)](https://eur-lex.europa.eu/legal-content/LV/TXT/?uri=OJ:L_202401623)). [↑](#footnote-ref-1)